Dan Olweus

Dan Åke Olweus (1931–2020) var en svensk-norsk psykolog og professor i personlighetspsykologi ved Universitetet i Bergen. 

Olweus var en sentral forsker innenfor emnet mobbing, og gjorde et stort arbeid for å klarlegge hvem som mobbes, hvem som mobber og hvordan mobbing kan stoppes. Han kalles gjerne «mobbeforskningens gudfar».

 Liv og virke 
Han var utdannet fil.mag. ved Stockholms högskola i 1954 og fil.lic. fra Stockholms universitet i 1961.Tor Kristiansen: «Pioner innen antimobbing fyller år», Bergens Tidende 18.4.2011 Han var fra 1962 rektor ved Ericastiftelsen i Stockholm, landets eneste institutt for utdanning av kliniske barnepsykologer. Olweus tok i 1969 doktorgraden ved Umeå universitet, og tiltrådte samme år et professorat i Bergen. Doktoravhandlingen hans handlet om aggresjon hos unge gutter. Olweus så mobbingen i sammenheng med aggresjonen han hadde forsket på. Han var ikke selv blitt mobbet, men hadde aldri glemt hvordan en gutt i nabolaget ble ille plaget fordi han kom fra en annen del av Sverige. Tor Kristiansen: «Pioner innen antimobbing fyller år», Bergens Tidende 18.4.2011

I 1970 startet han prosjektet som gjerne regnes som verdens første vitenskapelige undersøkelse av mobbing. I 1987 tilbrakte han et forskerår ved Center for Advanced Study in the Behavioral Sciences (CASBS) i Stanford i USA. Etter å ha avsluttet sitt professorat i 1996, ledet han Olweus-gruppen mot mobbing ved HEMIL-senteret frem til 2010. Olweus mottok en rekke internasjonale priser for sin forskninge. Mobbing i skolen er oversatt til over tyve språk, og forebyggingen er kjent som blant annet Olweus Bullying Prevention Program (OBPP).

I 1996 protesterte Olweus mot justisdepartementets anvendelse av elevmekling mot mobbing. Over 40 norske skoler tok i bruk metoden, etter at departementet i 1995 lanserte mekling som verktøy mot trusler og vold blant elever. Olweus påpekte at konfliktløsning forutsetter at partene er jevnbyrdige, men «mobbing er ingen konflikt, men derimot et overgrep». Olweus analyserte internasjonale undersøkelser uten å finne noen positiv effekt av konfliktløsningsprogrammer. Han påpekte at konfliktløsning fremstilte mobbing som manglende kommunikasjon, slik at mobberne fritas for skyld, mens mobbeofferet påføres nye nederlag. Mekleren skal lytte uten å ta stilling, heller ikke foreslå løsninger. Han mente at det tvert om er viktig at skolen tydelig tar avstand fra mobbingen og sørger for at den tar slutt.Anja Hegg: Olweus slakter konfliktløsningsprogram, Dagbladet 24. oktober 1996  

I 2013 var Olweus tilknyttet Regionalt Kunnskapssenter for barn og unge i Bergen. Olweus var bekymret over at digital mobbing tok ressurser vekk fra arbeidet mot tradisjonell mobbing, som han mente utgjorde hovedproblemet i norsk skole.https://www.aftenposten.no/norge/i/rA8gl/digital-mobbing-skaper-en-helt-unoedvendig-frykt-hos-foreldre-og-laere  

Olweus var far til medisinprofessor Johanna Olweus (født 1965). Han var også pianist og vant solistpris på jazzscenen Nalen som 17-åring. Han deltok på tidlige Nattjazz med Halvorsen/Olweus Quartet, også kalt «Halveus», der Halvor Halvorsen spilte trombone. Han ga i 2006 ut jazzplaten Dan Olweus and friends play jazz standards med Terje Gewelt på bass, Espen Rud på trommer og Nils Jansen på saksofon.

 Verv og utmerkelser 
 Viseordfører i Sveriges Psykologforbund 1968–70
 Outstanding aggression research award fra International Society for Research on Aggression (ISRA)
 Meltzerfondets pris for fremragende forskningsformidling 2001
 Nordisk ministerråds folkehelsepris 2002
 Innvalgt i Academia Europaea
 Distinguished Contributions to Public Policy for Children 2003 fra Society for Research in Child Development
 2011 APA Award for Distinguished Contributions to the International Advancement of Psychology fra American Psychological Association
 2012 Award for Distinguished Contributions to Research in Public Policy fra American Psychological Association.
Christieprisen 2018.Dan Olweus vinner Christieprisen 2018 fra forskning.no.
 Utgivelser 




 Referanser 

 Eksterne lenker  


Kategori:Norske psykologer
Kategori:Norske psykologiprofessorer
Kategori:Professorer ved Universitetet i Bergen
Kategori:Norske jazzpianister
Kategori:Personer fra Voss kommune
Kategori:Mobbing
Kategori:Medlemmer av Academia Europaea